**Cufărul magiei**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*să te ai în posesie\*

când îți bați la ușă și nimeni nu îți răspunde

dezgroapă anotimpul candorii din cufărul cu vechituri

acolo copilăria chicotește în pumni rozalii și-ți desfide psihozele

certific intuiția că n-ai să-i poți resuscita rubaiatele

aruncând plasa de prins fluturi

acolo viul este codat asemeni unei aventuri grozave în care totul se-ncape pe sine

plus ceva pe deasupra avid de cunoaștere soarele

este agrafa care ține bine-n dârlogi visele până la următoarea eclipsă

magiei firesc i se spune și jocului dimensiunea trăirii

cea care eclozează doar verde și transmite ecouri de adevăr unic

eroii mărșăluiesc în venele tuturora

fără de pleoapă-i privirea ce scormone-n ruguri

ochii multiplică noul și somnul

este o altă trezie care-nrămează potențele

vergeaua iluziei

hașurează spirala materiei fluiditatea doar unor surpări dureroase urmează

ca o medalie dată unei sosii ce nu are-n penel un chip cunoscut

sau poate se întâmplă să fi uitat cine îmi poartă arterele

din cauza gravitației

vertebrele și-au de-voalat identitatea după țesătura de zboruri

mărturisesc alb că n-am știut întinde mereu dreapta unei realități fruste

nici n-am votat aceiași îngeri să mă reprezinte

diapazonul ființării ține

în axă duhul de câte ori testează dramatic

ce mă știu câte octave sunt încuiate-n arcuș cine curbează cum se frânge

sunetul implozează sau erupe

spațiul lui tot sacru orchestrează vierea

pe marginea fără de seamăn a clipelor

cu inocența întâiului pot alege semințele răsturna floarea în mugur

surghiunește-mă părinte în crisalida călduţă a unui alb bogat

printre cioburi de eu-uri și culori parfumate ce dospesc la temperatura amintirii

sângerând plisez foalele arhetipului

și sar în mine